MT Il-Ġurnal Uffiċjali tal-Unjoni Ewropea C 180/17

Pubblikazzjoni ta' applikazzjoni skont l-Artikolu 50(2) punt (a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

2013/C 180/10

Din il-pubblikazzjoni tikkonferixxi d-dritt għal oppożizzjoni (oġġezzjoni) skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

IR-REGOLAMENT TAL-KUNSILL (KE) Nru 510/2006

dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (2)

“PEMBROKESHIRE EARLIES”/“PEMBROKESHIRE EARLY POTATOES”

Nru tal-KE: GB-PGI-0005-01087-29.01.2013

IĠP ( X ) DPO ( )

1. Isem

“Pembrokeshire Earlies”/“Pembrokeshire Early Potatoes”

2. Stat Membru jew Pajjiż Terz

Ir-Renju Unit

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.6. Frott, ħaxix u ċereali friski jew ipproċessati.

3.2. Deskrizzjoni tal-prodott li għalih japplika l-isem fil-punt 1

Pembrokeshire Earlies/Pembrokeshire Early Potatoes huwa l-isem mogħti lill-ispeċi mhux matura tal-patata Solanum tuberosum tal-familja Solanaceae. Din it-tip ta' patata trid tiġi mħawwla, imkabbra u maħsuda fiż-żona definita, il-kontea ta’ Pembrokeshire f’West Wales.

Il-patata hija żgħira fid-daqs (15-70 mm dijametru), b'forma tonda jew ovali u qoxra fina u għandha togħma u riħa qawwija distintiva ta' art li tixbaħ dik tal-ġewż. Għandha konsistenza kremuża u bħala kulur hija bajda tagħti fl-isfar ċar konsistenti mal-patata kollha. It-tuberi taż-żerriegħa jitħawwlu minn nofs Frar kull sena (iżda dan jista’ jseħħ lejn l-aħħar ta’ Jannar fuq art qrib il-kosta ħielsa mill-ġlata) u l-ħsad isir mill-bidu ta’ Mejju sal-aħħar ta’ Lulju. Dan iseħħ ferm aktar kmieni minn f'partijiet oħra ta' Wales, minħabba li fiż-żona ddefinita, il-klima hija aktar sħuna u l-ħamrija tiskula b'aktar faċilità u dan iwassal għal riskju inqas ta' ġlata milli fil-kumplament tal-parti interna ta' Wales.

Il-kwalitajiet uniċi tal-Pembrokeshire Earlies/Pembrokeshire Early Potatoes ġejjin mill-klima moderata u l-ħamrija unika ta’ Pembrokeshire li jippermettu li l-patata tiġi mħawwla, imkabbra u maħsuda kmieni fis-sena. L-istaġun tat-tkabbir qasir tagħhom u l-freskezza jagħtu dik it-togħma friska distintiva tagħhom ta' patata bikrija b'riħa ta' “art”.

Il-patata tinbiegħ sfuża bil-piż jew ippakkjata f’medda ta’ piżijiet skont il-ħtiġijiet tal-konsumatur.

3.3. Materja prima (għall-prodotti pproċessati biss)

—

3.4. Għalf (għall-prodotti li ġejjin mill-annimali biss)

—

3.5. Stadji speċifiċi tal-produzzjoni li għandhom isiru fiż-żona ġeografika ddefinita

Il-Pembrokeshire Earlies/Pembrokeshire Early Potatoes iridu jiġu mħawwla, imkabbra u maħsuda fiż-żona ddefinita.

3.6. Regoli speċifiċi dwar it-tqattigħ, it-tħakkik, l-ippakkjar, eċċ.

—

3.7. Regoli speċifiċi dwar it-tikkettar

Fuq it-tikketta għandu jkun hemm jew it-terminu “Pembrokeshire Early Potatoes” jew “Pembrokeshire Earlies”.

4. Definizzjoni fil-qosor taż-żona ġeografika

Il-Kontea ta’ Pembrokeshire f’West Wales.

5. Rabta maż-żona ġeografika

5.1. Speċifiċità taż-żona ġeografika

Il-Kontea ta’ Pembrokeshire tinsab fil-parti l-aktar tal-Punent ta’ Wales u hija mdawwra bil-baħar fuq tliet naħat. Din il-kontea tgawdi mis-sħana ġġenerata mill-baħar li jiġma s-sħana mill-Irjieħ tal-Atlantiku tat-Tramuntana tal-Kurrent tal-Golf. Il-Kurrent tal-Golf huwa kurrent sħun li jżomm il-kosta tal-punent tal-Gran Brittanja aktar sħuna minn naħa tal-Lvant. Huwa l-effett tas-sħana tal-baħar u tal-istabbilità tal-klima li jgħinu biex il-ħamrija ta' Pembrokeshire tisħon aktar kmieni fis-sena u l-kontea ssir tajba għall-produzzjoni tal-patata bikrija. L-effett tas-sħana tal-klima wkoll inaqqas kemm jista' jkun ir-riskju tal-ġlata u dan huwa ta’ benefiċċju kbir biex tiġi evitata ħsara fix-xitla li tkun qed tnebbet.

Il-ħamrija u l-klima taż-żona ddefinita jsaħħu r-reputazzjoni tal-Pembrokeshire Earlies/Pembrokeshire Early Potatoes. Bis-saħħa ta' dawn il-kundizzjonijiet tal-ħamrija u tal-klima l-Pembrokeshire Earlies/Pembrokeshire Early Potatoes jiġu mkabbra u maħsuda kmieni fis-sena. L-istaġun qasir u bikri ta’ tkabbir jipproduċi patata żgħira b’togħma distintiva ta' art b'riħa ta' ġewż frisk.

L-istruttura ġeoloġika ta’ Pembrokeshire hija waħda magħmula minn blat qadim ħafna tal-epoka Pre-Kambrijana, il-Palaeożoika Inferjuri u l-Palaeożoika Superjuri u dan il-blat jiġġenera ħamrija distinta. Il-biċċa l-kbira tal-Pembrokeshire Earlies/Pembrokeshire Early Potatoes jiġu mkabbra f’ħamrija ħamra u ramlija fuq l-għoljiet ta' fuq il-kosta li jħarsu lejn in-nofsinhar li fihom infushom huma għammiela, jinħadmu liberament, jiskulaw b’mod faċli u li jisħnu malajr fir-Rebbiegħa. Il-klima moderata ta’ Pembrokeshire u l-ħamrija fertili jippermettu staġun ta’ tkabbir medju ta’ 9 xhur li huwa itwal u aktar bikri minn ta' kontej oħra f'Wales. L-art hija ġeblija u għalkemm il-ħaġar kbir jista' jitneħħa biex tonqos kemm jista' jkun il-ħsara fit-tuberi, il-bqija tal-ġebel żgħir jgħin biex il-ħamrija tisħon billi jżomm s-sħana tal-għalqa matul il-lejl.

5.2. Speċifiċità tal-prodott

Il-Pembrokeshire Earlies/Pembrokeshire Early Potatoes huma kkaratterizzati u apprezzati għad-dehra u t-togħma distinta tagħhom. Ir-reputazzjoni ta' din il-patata u d-domanda għaliha ġejjin mill-fatt li hija l-aktar patata bikrija disponibbli f’Wales u li għandha dehra, togħma u konsistenza distintiva.

Matul il-proċess ta’ preparazzjoni tal-ħamrija, il-ġebel iż-żgħir jitħalla fl-art biex jgħin fit-tisħin tal-ħamrija, u meta t-temperaturi tal-ħamrija jqarrbu l-10 °C, isir it-tixtib tal-ħamrija bil-magni biex tkompli titfarrak u ssir kemm jista' jkun fina u li tiskula malajr. Il-ħamrija tinħarat f'raded baxxi u l-patata titħawwel bl-idejn jew bil-magni. Biex tikber malajr, iż-żerriegħa tinżara' f'fond ta' madwar 75 mm ta’ ħamrija bl-istess ammont ta’ ħamrija taħtha. Bis-saħħa ta' dawn ir-raded baxxi l-ħamrija tisħon aktar malajr u x-xitla tispunta aktar kmieni. Id-daqs żgħir tal-Pembrokeshire Earlies/Pembrokeshire Early Potatoes fi żmien il-ħsad jeħtieġ raded baxxi.

Il-Pembrokeshire Earlies/Pembrokeshire Early Potatoes huma żgħar fid-daqs, minħabba l-età żgħira tagħhom fiż-żmien tal-ħsad. Għandhom togħma u riħa qawwija distintiva ta' art li tixbaħ dik tal-ġewż. Matul l-ewwel ġimagħtejn tal-ħsad, il-qoxra tal-patata hija ratba u delikata u trid tintmiss bid-delikatezza. Il-patata tinġabar bl-idejn u tinbiegħ bil-ħamrija fuqha biex kemm jista' jkun ma ssirilhiex ħsara. Hekk kif javanza l-istaġun il-qoxra tal-patata tibbies biżżejjed biex jista' jsir ħsad bir-reqqa bil-makkinarju, iżda n-natura ratba u bikrija tal-patata titlob li l-ħsad bil-makkinarju għandu dejjem isir b’attenzjoni kbira.

Il-Pembrokeshire Earlies/Pembrokeshire Early Potatoes huma stabbiliti sew u magħrufa b’mod wiesa’ mill-industrija tal-ikel kemm fir-Renju Unit kif ukoll madwar id-dinja. Bħala prodott ta’ kwalità tintuża minn ħafna kokijiet primi u gastronomi u regolarment tidher bħala prodott ta' isem fil-menus tagħhom. Ħafna sidien ta' restoranti u negozji agroalimentari magħrufa wrew il-preferenza tagħhom għal din il-patata bikrija.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħrajn tal-prodott (għall-IĠP)

Ir-reputazzjoni u d-domanda għall-Pembrokeshire Earlies/Pembrokeshire Early Potatoes ġejja mill-fatt li hija l-aktar patata bikrija disponibbli f’Wales u minħabba li għandha togħma u riħa qawwija distintiva ta' art li tixbaħ dik tal-ġewż. Il-klima taż-żona definita u l-ħamrija ġeblija fertili li tinħadem faċilment u tiskula malajr iwasslu għal-tisħin aktar malajr tal-ħamrija biex b'hekk il-Pembrokeshire għandha l-aktar staġun ta' tkabbir twil u bikri f’Wales. Bis-saħħa ta' dan il-Pembrokeshire Earlies/Pembrokeshire Early Potatoes jitħawlu, jiġu mkabbra u maħsuda aktar kmieni minn kwalunkwe post ieħor fit-terrirorju intern ta' Wales. Li wieħed jista' jaħsad il-Pembrokeshire Earlies/Pembrokeshire Early Potatoes meta jkunu għadhom żgħar ifisser li l-proprjetajiet organolettiċi tagħhom huma differenti kwalitattivament minn dawk tat-tuberi maturi.

Il-produtturi tal-Pembrokeshire Earlies/Pembrokeshire Early Potatoes għandhom għarfien li jitwieldu bih tal-karatteristiċi lokali u l-ħiliet partikolari marbuta mat-tkabbir ta' din il-patata bikrija. Dawn huma speċifiċi għaż-żona u għall-wiċċ tar-raba’, ġew żviluppati matul is-snin u għaddew minn ġenerazzjoni għall-oħra. Il-preparazzjoni tal-ħamrija hija importanti u ta' sikwit il-ġebel żgħir jitħalla fil-ħamrija biex jgħin fit-tisħin u l-bdiewa jeħtieġu ħila u esperjenza biex ikunu jafu meta n-nebbieta tkun fl-aħjar stadju ta’ żvilupp għat-tħawwil. Li wieħed ikun jaf meta għandu jħawwel biex il-ħsad ikun mill-aqwa jinvolvi ċerta “sengħa” u għarfien ta’ taħlita ta' fatturi bħall-kundizzjoni tal-ħamrija, it-temperatura tal-ħamrija u t-temp. Barra minn hekk, meta l-Pembrokeshire Earlies/Pembrokeshire Early Potatoes jiġu maħsuda dan isir bl-idejn (mhux b’makkinarju) u jinbiegħu bil-ħamrija fuqhom biex ma ssirx ħsara lill-qoxra.

L-istorja taż-żona ddefinita hija ħaġa waħda mat-tkabbir tal-patata bikrija u tenfasizza l-importanza ekonomika u kulturali tal-Pembrokeshire Earlies/Pembrokeshire Early Potatoes għall-kontea ta’ Pembrokeshire. Redcliffe Salaman fil-ktieb tiegħu “The History and Social influence of the potato”, jinnota li t-tkabbir tal-patata f’Pembrokeshire kien mifrux sa mill-1776. Fit-Tieni Gwerra Dinjija f'Pembrokeshire ġiet imkabbra firxa sinifikanti ta’ patata u l-importanza tat-tkabbir tal-Pembrokeshire early potatoes fil-kontea kompliet tul is-snin ħamsin kollha u għadha għaddejja sal-ġurnata tal-lum. Fis-snin tmenin twaqqaf Grupp għall-Kummerċjalizzazzjoni tal-Pembrokeshire Potato u fl-1995 inbena impjant tal-ipproċessar li issa jagħti grad u jipproċessa l-Pembrokeshire Earlies/Pembrokeshire Early Potatoes għas-suq diversifikat.

Il-Pembrokeshire Earlies/Pembrokeshire Early Potatoes għandhom reputazzjoni ta’ kwalità u huma stabbiliti u magħrufa sew mill-industrija tal-ikel f’Pembrokeshire stess, f’Wales, fir-Renju Unit u lil hinn minnu. Bħala prodott ta’ kwalità jintużaw minn ħafna kokijiet primi u gastronomi u regolarment jidhru bħala prodott ta' isem fil-menus tagħhom bħala speċjalità reġjonali u għalkemm jistgħu jiġu servuti f’għadd ta’ modi, l-iktar popolari huwa sempliċement mgħollijin friski bil-butir. Sidien ta' restoranti u negozji agroalimentari magħrufa wrew il-preferenza tagħhom għal din il-patata bikrija.

Owen Hall, Kok f'Wolfcastle Hotel, Pembrokeshire Wales

“… fl-opinjoni tiegħi l-Pembrokeshire Earlies għandhom togħma unika minħabba l-ħamrija rikka ta' Pembrokeshire.”

Fl-2009 il-Pembrokeshire Earlies/Pembrokeshire Early Potatoes ingħataw diversi premijiet ta' True Taste of Wales.

Referenza għall-pubblikazzjoni tal-ispeċifikazzjoni

(Artikolu 5(7) tar-Regolament (KE) No 510/2006 (3))

http://archive.defra.gov.uk/foodfarm/food/industry/regional/foodname/products/documents/pembrokeshire-early-potatoes-pgi-120907.pdf

(1) ĠU L 343, 14.12.2012, p. 1.

(2) ĠU L 93, 31.3.2006, p. 12. Sostitwit bir-Regolament (UE) Nru 1151/2012.

(3) Ara n-nota f’qiegħ il-paġna Nru 2.